
	Targed 1
	Gwella eich hymgysylltiad â llenyddiaeth drwy ddarllen mwy o erthyglau academaidd a gwaith awduron allweddol yn y maes. Er mwyn ceisio cyflawni’r targed yma rwyf wedi darllen llenyddiaeth allweddol i’r maes megis Llywodraeth Cymru, Estyn a Glazzard. Gwelir enghreifftiau o hyn ar dudalen 1,3 a 9

	Targed 2
	Prawf ddarllen y rhestr gyfeirnodi yn ofalus er mwyn dileu man wallau cyfeirnodi. Er mwyn ceisio cyflawni’r targed yma rwyf wedi ail ddarllen canllawiau cyfeirnodi Havard ac wedi prawf ddarllen fy rhestr cyfeirnodi er mwyn osgoi gwallau. Gwelir fy rhestr gyfeirnodi ar dudalen 10,11 a 12.



Dewiswch ymyrraeth sydd yn cefnogi dysgu a datblygiad disgybl/grŵp o ddisgyblion. Adfyfyriwch yn feirniadol ar ei botensial i sicrhau cynnydd disgyblion a’r heriau posib all ymddangos.
Mae nifer o ddigwyddiadau dros y blynyddoedd wedi rhwystro datblygiad y plentyn yn ein hysgolion megis effaith covid 19 ac argyfwng costau byw 2022. Yn eu tro mae pob un o’r digwyddiadau yma wedi rhwystro datblygiad a chynnydd yn ein hysgolion (Llywodraeth Cymru, 2023). Serch hyn mae modd ceisio goresgyn effeithiau y digwyddiadau yma trwy weithio gyda’r plentyn a “rhoi i bob disgybl gyfleoedd cyffredin mewn ffyrdd perthnasol i’w hanghenion ac sy’n sicrhau eu bod yn perthyn yn llawn i gymuned yr ysgol” (Llywodraeth Cymru, 2016, tud 2).  Cytuna Estyn (2024) bod hyn yn allweddol gan fod profiadau cynhwysol yn gallu hybu lles unigolion ac anogir iddyn nhw felly i fyw bywydau hapusach. Yn ystod yr aseiniad yma bwriadaf drafod un plentyn yn benodol sef Plentyn  A . Yn ôl canllawiau BERA (2018) mae’n bwysig i sicrhau anhysbysrwydd a chyfrinachedd y cyfranogwyr felly er mwyn gwneud hyn ni fyddaf yn defnyddio enw go iawn y plentyn er mwyn diogelu ei breifatrwydd. Mae Plentyn A yn 9 oed ac yn ddisgybl o flwyddyn 4. Cafodd Plentyn A diagnosis o awtistiaeth llynedd sydd yn golygu bod gan Plentyn A angenion dysgu ychwanegol(ADY). O ganlyniad i hyn mae ei allu academaidd yn uchel iawn, serch hyn mae ei allu emosiynol a chymdeithasol yn wan iawn. Gwelir rhagor o wybodaeth am Blentyn A yn yr atodiad isod. Dywed Coe, Rauch, Kime a Singleton (2020) bod angen i athrawon arddangos parch a sensitifrwydd tuag at anghenion, emosiynau, diwylliant a chredoau unigol eu myfyrwyr. Felly am y rhesymau yma roedd angen bod yn ofalus iawn wrth feddwl am yr ymyrraeth orau i gyflwyno i Blentyn A. Penderfynwyd mai’r ffordd orau o geisio hybu datblygiad emosiynol a chymdeithasol Plentyn A oedd cyflwyno ymyrraeth Elsa. Cytuna Farell(2013) bod hi’n allweddol i geisio hybu datblygiad emosiynol a chymdeithasol plant gan heb sgiliau emosiynol a chymdeithasol ni all plentyn datblygu yn gyflawn. Mae nifer o ymyraethau allan yna sydd yn hybu datblygiad emosiynol a chymdeithasol megis “Thrive” ond penderfynwyd ar ymyrraeth Elsa gan fod modd i ymyrraeth Elsa hybu dealltwriaeth y plentyn o emosiynau ei hun ac eraill ac mae hyn yn sgîl allweddol i’w gael er mwyn datblygu (Cyngor Sir Gar, dim dyddiad). Cytuna’r Elsa Network(2017) bod hyn yn allweddol gan ddylai pob plentyn allu deall a hunan rheoleiddio ei emosiynau ei hun a pharchu teimladau'r rhai o'u cwmpas hefyd. Mae cyflwyno’r ymyrraeth yma yn sicrhau ein bod yn gwrando ac yn dilyn hawliau’r plentyn gan fod erthygl 29 hawliau plant yn datgan “yr hawl i ddatblygu personoliaeth, doniau a galluoedd meddyliol a chorfforol y plentyn hyd eithaf eu potensial”(Comisiynydd Plant Cymru, 2024 tud 6). Bwriadaf archwilio mewn fanylder yn ystod yr aseiniad yma buddiananu a chyfyngiadau’r ymyrraeth yma a sut mae modd defnyddio’r ymyrraeth yma er mwyn hybu cynnydd a datblygiad Plentyn A.
Mae’r egwyddor o ymyrraeth yn holl bwysig o fewn ysgolion. Weithiau mae rhai o’r ymyraethau yn gorfod bod yn strategaethau hir dymor tra bod eraill yn rhai tymor byr. Pa bynnag hyd yw’r ymyrraeth y mae ei weithredu yn cyfrannu at roi’r siawns gorau posib i bobl ifanc i ddatblygu yn unol â dibenion Cwricwlwm Cymru(2019) i fod yn ddysgwyr mwy effeithiol ac yn unigolion iach ac felly yn ddinasyddion cyflawn. Mae’r term ymyrraeth yn cyfeirio “at ymyriadau a fydd yn cynorthwyo plant i gael y cychwyn gorau posib mewn bywyd” (Ryder, 2013, Tud 146). Mae ymyrraeth Elsa yn ceisio hybu datblygiad emosiynol a chymdeithasol. Mae’r broses cyfeirio disgybl at ymyrraeth Elsa yn dechrau gyda’r athro dosbarth, mi fydd yr athro dosbarth yn mynegi ei bryder am ddisgybl tuag at gydlynydd anghenion dysgu ychwanegol(CADY) yr ysgol. Yna bydd CADY’r ysgol yn edrych ar gynllun datblygu unigol y plentyn os oes gan y plentyn ADY, serch hyn nid yw hyn bob amser yn bosib gan dywed BBC Cymru Fyw(2023) nid oes amser gan ysgolion i greu cynllun datblygu unigol a phwrpasol ar gyfer pob disgybl ADY. Felly os yw hyn yn digwydd mi fydd angen edrych ar gefndir y plentyn a’i ymddygiad o fewn y dosbarth yna penderfynu os mai ymyrraeth Elsa yw’r ffordd orau i hybu datblygiad y plentyn. Mae taith ddysgu plentyn fel triongl gyda’r plentyn, yr ysgol a rhieni  ar bob pegwn a phob unigolyn a’i rôl i chwarae er mwyn sicrhau’r datblygiad orau posibl i’r disgybl. Os yw un pegwn yn cael i dynnu i ffwrdd rhwystrir datblygiad llawn yr unigolyn.  Cytuna Ryder(2018) gyda hyn gan ddweud ei bod hi’n hollbwysig bod gan athrawon a rhieni dealltwriaeth gadarn o anghenion ac anawsterau eu plant er mwyn sicrhau eu bod nhw yn gallu darparu cymorth a dealltwriaeth er mwyn sicrhau bod eu plant yn derbyn y gefnogaeth orau posib. Am y rhesymau yma mi fydd CADY’r ysgol yn cynnal cyfarfod gyda rhieni neu ofalwyr y plentyn, mae hyn yn digwydd oherwydd nid yw person dan 18 oed yn gallu rhoi caniatad i fod yn rhan o’r ymyrraeth yn ogystal mae’n caniatau i’r rhieni neu’r gofalwyr i ddangos cefnogaeth ac i fod yn rhan ganolog o broses datblygu eu plentyn. Cytuna’r EEF(2021) bod hi’n holl bwysig i gynnwys rhieni yn addysg eu plant gan fod ymgysylltiad gyda rhieni yn gallu cael effaith bositif iawn ar ddatblygiad plentyn. Serch hyn mae modd cwestiynu a ydy’r ymgysylltiad  gyda rhieni bob amser yn gallu cael effaith bositif, gan fydd rhai rhieni yn gwrthod derbyn bod angen ymyrraeth a chymorth ychwanegol ar eu plant ac felly yn gwrthod caniatau eu plentyn i gymryd rhan yn yr ymyrraeth er efallai bod eu plentyn eisiau. Cytuna Waterhouse(2019) bod hyn yn gallu cael effaith negyddol iawn ac yn gallu rhwystro datblygiad y plentyn gan ni fydd y plentyn yn derbyn y cymorth priodol ac felly ni fydd modd i’r plentyn datblygu a gwneud unrhyw gynnydd. Mae’n holl bwysig bod disgyblion yn gwneud cynnydd yn yr ysgol. Cynnydd yw’r broses o gamu ymlaen a chaffael a’r ddealltwriaeth gynyddol o gorff o wybodaeth yn ogystal â meistrolaeth mwyfwy hyderus o ystod eang o sgiliau ac yn eu plith mae sgiliau emosiynol a chymdeithasol. Serch hyn mae angen bod yn ofalus wrth ddiffinio’r term cynnydd gan fod pob plentyn yn gwneud cynnydd ac yn diffinio cynnydd mewn ffyrdd ac amseroedd gwahanol efallai bod cynnydd i un plentyn yn gwbl wahanol i blentyn arall ac mae hyn yn hollol iawn (Ellis, Kirby a Osborne 2023).  Mae Llywodraeth Cymru(2022) yn cydnabod bod hi’n hollbwysig bod plant yn gwneud cynnydd yn eu sgiliau emosiynol a chymdeithasol gan fod un o’r egwyddorion cynnydd yn pwyslesio hyn. Mae’r egwyddor yn pwysleisio bod angen i blant cael caffael a dealltwriaeth gynyddol o eu hemosiynau a sut i gymdeithasu er mwyn datblygu a gwneud cynnydd yn eu bywydau tu fewn a thu allan o’r ysgol. Wrth gyflwyno ymyrraeth Elsa i Blentyn A bydd modd i’r plentyn dysgu ystod eang o strategaethau hunan rheoleiddio emosiynau yn ogystal â sgiliau cymdeithasol. Yn ei tro bydd y wybodaeth ar sgiliau newydd yma yn helpu Plentyn A i wneud cynnydd ar ei lwybr dysgu.
Cryfder yr ymyrraeth yma yw ei fod yn ymyrraeth fer tua 6-12 wythnos a golygir hyn felly bod modd gweld llawer o ddisgyblion mewn blwyddyn ysgol. Roedd hwn yn gryfder enfawr yn fy ysgol PAP 2 gan fod nifer o ddisgyblion yn yr ysgol yn profi anawsterau emosiynol a chymdeithasol ac byddai’n elwa o gael y cyfle i gymryd rhan yn yr ymyrraeth yma. Serch hyn mae modd cwestiynu a yw hyn yn gryfder wrth ystyried bod pob disgybl yn gwneud cynnydd ac yn datblygu ar amseroedd gwahanol. Efallai bydd 6-12 wythnos o ymyrraeth yn ddigon ar gyfer un disgybl ond i ddisgybl arall enwedig disgybl sydd a ADY fel sydd gan Plentyn A efallai bydd angen amser ychwanegol i wneud unrhyw fath o gynnydd “All learners will make progress however small those steps may be” (Glazzard, Hughes, Netherwood, Neve, et al, 2010, tud 20). Yn ystod yr ymyrraeth mi fydd y cydlynydd Elsa yn ceisio helpu a hybu Plentyn A i ddatblygu trwy gyflwyno a dysgu strategaethau o sut i hunan rheoleiddio a mynegi ei emosiynau. Cytuna Rose, Gilbert a Richards (2015) bod hi’n holl bwysig bod plant yn dysgu strategaethau hunan rheoleiddio emosiynau yn gynnar iawn gan fod y strategaethau yn caniatau i blant i fyw bywyd llawer mwy heddychlon. Mae datblygiad emosiynol a chymdeithasol yn un o’r deuddeg egwyddor addysgegol sydd yn rhan o Gwricwlwm Cymru. O achos hyn mae’n hanfodol bod athrawon wrth gynllunio eu cwricwlwm yn cynnig cyfleoedd i’w disgyblion i ddatblygu a gwneud cynnydd yn eu lles emosiynol a chymdeithasol(Donaldson, 2015). Cytuna ACARA( 2024) sef cwricwlwm cenedlaethol Awstralia bod hun holl bwysig bod cwricwlwm ysgolion yn hybu datblygiad emosiynol a chymdeithasol disgyblion trwy  ddarparu strategaethau ar wybodaeth berthnasol i ddisgyblion er mwyn cefnogi eu hun ac eraill. Cytuna’r seicolegydd Maslow(2023) gan ddweud er mwyn i blant cyrraedd eu potensial llawn mae angen bodloni cyfres o anghenion. Mae yna bump anghen sef seicolegol, diogelwch, y teimlad o berthyn, hunan- barch a chyflawniad personol. Mae datblygiad emosiynol a chymdeithasol yn dod o dan yr anghen hunan-barch, wrth fodloni’r anghen yma  mae’n arwain at deimladau o hunanhyder, cryfder a’r teimlad o fod yn bwysig (Maslow, 2023). Mae hyn yn allweddol er mwyn sicrhau cynnydd. Cytuna Siecyn(2008) gyda’r farn yma gan ddweud “ni all plentyn gofidus ddysgu hyd yn oed os yw’n dymuno gwneud hynny” (Siencyn, 2010, tud 146). Serch hyn mae llawer o feirniadaeth wedi bod i theori Maslow. Dywed King-Hill(2015) nad yw theori Maslow yn effeithiol gan nad yw’r theori wedi cael i gynllunio ar gyfer disgyblion sydd yn dioddef a ADY fel Plentyn A ac felly nid yw theori yn addas ar gyfer y boblogaeth ehangach er mwyn mesur datblygiad. 
Mi fydd y sesiynau yn cael ei gynnal mewn ystafell breifat yng nghefn yr ysgol am awr unwaith yr wythnos neu os oes pryder difrifol am ddisgybl yna mi fydd y cydlynydd yn ceisio cynnal yr ymyrraeth mwy nag unwaith yr wythnos.  Serch hyn mi fydd hyn dim ond yn gallu digwydd os oes ardal breifat ar gael oherwydd diogelwch a phreifatrwydd gwybodaeth bersonol(Packer,2017). Roedd hyn yn broblem yn fy ysgol PAP 2 gan roedd y sesiynau Elsa yn cael eu cynnal yn yr ystafell CPA felly nid oedd yr ystafell yn rhydd yn aml felly weithiau roedd angen gohirio’r sesiynau neu cynnal y sesiynau yn goridor yr ysgol yn ystod gwasanaethau ysgol. Mi fydd hyn yn gallu rhwystro cynnydd Plentyn A gan fod ef yn dioddef o awtistiaeth ac hoffi trefn byddai’r ansefydlogrwydd sydd yn gysylltiedig a newid ystafell neu hyd yn oed gohirio sesiwn yn cynyddu ei bwysau meddyliol ac felly amharu ymhellach ar ei ddatblygiad. Felly er mwyn ceisio goresgyn y broblem byddai creu amserlen i’r ystafell ymyrraeth yn caniatau  i’r cydlynydd Elsa i wybod pryd yn union mae modd defnyddio’r ystafell i gynnal yr ymyrraeth yn ogystal mi fydd hyn yn creu sefydlogrwydd i Blentyn A. Yn ystod y sesiynau mi fydd Plentyn A yn gweithio gyda chydlynydd Elsa yr ysgol sef y cynorthwydd dosbarth. Mae hyn yn gryfder enfawr gan “gall rhai plant ag ADY dioddef gorbryder yn wyneb sefyllfaoedd newydd neu anghyfarwydd” (Llywodraeth Cymru, 2021, tud 47). Cryfder yr ymyrraeth yma yw bod y disgyblion sydd yn rhan o’r ymyrraeth yn gwybod bod rhywun penodol  a chyfarwydd yn yr ysgol yna i’w gefnogi. Cytuna Estyn(2019) bod hyn yn gryfder enfawr gan y perthynas cadarn rhwng staff a disgyblion sydd yn arwain at awyrgylch dysgu effeithiol. Serch hyn mae modd cwestiynu a y cynorthwydd dosbarth yw y person orau i fod yn gydlynydd Elsa gan dywed NASUWT (2015) bod cynnal ymyrraeth yn swydd llawn amser ac mae’n ychwanegu at lwyth gwaith y cynorthwydd. Felly mae modd cwestiynu a yw’r cynorthwydd yn gallu rhoi’r sylw priodol i’r ymyrraeth gan fod y llwyth gwaith yn ormod. Yn ogystal mae prinder amser y cynorthwydd yn rhwystro effeithlonrwydd yr ymyrraeth. Does gan cynorthwydd dosbarth dim llawer o amser i redeg yr ymyraethau yma ac mae angen bachu ar y cyfle i gynal yr ymyraethau pam mae amser megis yn ystod gwasanaethau neu yn ystod gwersi rhydd. Serch hyn mae hyn yn wendid enfawr gan dywed yr EEF(2021) ni ddylai unrhyw ddisgybl colli amser yn y dosbarth i wneud ymyrraeth. Mi welais enghraifft o hyn yn fy ysgol PAP 2 gan roedd rhaid i ddisgybl golli gwers yr wythnos i gymryd rhan yn yr ymyrraeth. Er bod yr ysgol yn ceisio osgoi sesiynau craidd nid oedd hyn bob amser yn bosib oherwydd amserlen gyfyngedig y cynorthwydd. Er mwyn ceisio goresgyn y broblem yma y ffordd orau yw i hyfforddi aelod o staff ychwanegol i fod yn gydlynydd Elsa er mwyn sicrhau bod rhywun wastad ar gael i gynnal sesiwn er mwyn sicrhau cysondeb. Serch hyn gallai hyn fod yn broblem i rhai ysgolion, gan fod rhaid talu am hyfforddiant Elsa a mae gan nifer o ysgolion cyfyngiadau ariannol mawr ar hyn o bryd (BBC Cymru Fyw, 2024). Felly er mwyn ceisio goresgyn y broblem yn lle cynnal sesiwn awr yr wythnos efallai torri’r sesiynau i lawr i hanner awr ar ddechrau’r wythnos a hanner awr ar ddiwedd yr wythnos yn gweithio yn well. Golygir hyn felly bydd y sesiynau yn cymryd llai o amser felly bydd mwy o hyblygrwydd ac os oes rhaid colli gwers ni fydd Plentyn A yn colli’r wers gyfan ac felly ddim yn syrthio tu ôl ar waith. Cytuna’r EEF (2021) bod hyn yn gryfder gan “short sessions of around 30 minutes or so, several times a week are more effective” (EEF, 2021, tud 1).    Mi fydd Plentyn A yn gweithio gydag oedolyn profiadol sydd wedi derbyn yr hyfforddiant priodol er mwyn cynnal yr ymyrraeth yn effeithiol. Cytuna’r seicolegydd Vygotsky bod hyn yn gryfder gan ddweud mai potensial y plentyn yn cael ei bennu gan athro gwybodus a fydd yn ymdrechu i blannu, monitro a datblygu gallu'r plentyn (Gray, Macblain, 2015). Serch hyn mae modd cwestiynu a yw gweithio gydag oedolyn yn effeithiol neu beidio gan mae plant yn ymddwyn yn gwbl wahanol gydag oedolion a phlant eraill. Wrth weithio gydag oedolion mae plant eisiau sicrhau eu bod nhw yn plesio ac felly yn ymddwyn yn seiliedig ar beth maent yn credu bod yr oedolyn eisiau “Bron yn ddieithriaid, bydd anghyfartaledd grym yn gynhenid yn y berthynas rhwng oedolyn a phlentyn” (Siencyn, 2008, tud 148). Yn ogystal wrth edrych ar broffil Plentyn A yn yr atodiad isod mae’n amlwg bod gan Blentyn A ymlyniad agos tuag at oedolion ac felly yn dibynnu ar oedolion yn aml.Felly mae modd cwestiynu a yw gweithio gydag oedolyn yn mynd i helpu Plentyn A i ddatblygu a gwneud cynnydd gan efallai bydd Plentyn A yn datblygu ymlyniad agos iawn gyda’r cydlynydd Elsa ac felly yn or-ddibynnol neu yn ddibynnol ar yr oedolyn i wneud unrhyw fath o gynnydd. Heb yr oedolyn yn bresennol efallai ni fydd y Plentyn A yn gallu gwneud cynnydd (Wong, Cripps, White, Young, et al 2020). Felly mae modd cwestiynu yn seiliedig ar y dystiolaeth yma os yw gweithio gydag oedolyn yn mynd i allu  hybu datblygiad Plentyn A. Er mwyn ceisio goresgyn y broblem yma efallai byddai darparu’r cyfle i Blentyn A i weithio gyda phlant eraill yn hybu ei ddatblygiad ymhellach. Bydd cyfle i Blentyn A fod yn onest gyda phlant eraill yn ogystal bydd hyn yn hybu ei ddatblygiad cymdeithasol gan fydd cyfle i Blentyn A i weithio a chymdeithasu gyda phlant eraill.
Mae’r sesiynau Elsa wedi cael i deilwra ar gyfer anghenion a diddordebau’r disgyblion sydd yn rhan o’r ymyrraeth. Gwelais enghraifft o hyn wrth arsylwi ar sesiynau Elsa yn fy ysgol PAP 2 er enghraifft yn ystod un sesiwn roedd y disgybl yn cael y cyfle i greu rhywbeth gan roedd gan y disgybl diddordeb mewn celf a chrefft, tra mewn sesiwn arall roedd y disgybl eisiau cael y cyfle i siarad agored. Wrth deilwra’r sesiynau i ddiordebau’r disgyblion mae’n ceisio hybu plant i gymryd rhan yn y sesiynau, mae hyn yn gryfder gan fod  llwyddiant y sesiynau yn dibynnu ar barodrwydd y disgybl i gymryd rhan. Os mae’r disgybl yn amharod mae’n annhebygol gweld cynnydd ac nid yw’r cydlynydd Elsa yn gallu gorfodi i unrhyw ddisgybl i gymryd rhan (Elsa Network, 2017). Yn ystod y sesiynau mi fydd gan Blentyn A cyfle i ddysgu strategaethau hunan rheoleiddio ac mae yn gallu defnyddio’r strategaethau yma tu allan i’r sesiynau megis yn yr ystafell ddosbarth. Mae’n hollol amlwg wrth edrych ar broffil disgybl Plentyn A bod angen cymorth ar Blentyn A  ar sut i wneud hyn yn effeithiol gan os yw Plentyn A yn teimlo wedi’i orlwytho ac emosiynau yn lle mynegi ei bryderon i’r athrawes dosbarth neu ffrind mae’n cuddio o dan y ddesg. Felly mi fydd Plentyn A yn elwa o ddysgu strategaethau newydd, mi fydd hyn yn arwain at ddisgybl hapusach. Yn ogystal mi fydd Plentyn A yn derbyn y cyfle i drafod yn agored gyda’r cydlynydd Elsa am sut mae ef yn teimlo. Mi fydd hyn yn anodd iawn i wneud ar ddechrau’r sesiynau enwedig i Blentyn A gan ei fod yn dioddef ac awtistiaeth a dywed Attwood(2007) bod plant sydd yn dioddef gydag awtistiaeth yn cael anhawster difrifol gyda dealltwriaeth a mynegi eu hemosiynau. Os yw hyn yn digwydd i Blentyn A yn ystod y sesiynau efallai mi fydd Plentyn A yn teimlo wedi’i orlwytho gyda gwybodaeth newydd ac yn cael trafferth mynegi ei hun ac felly yn cuddio dan y ddesg ac yn gwrthod cymryd rhan. Os yw hyn yn digwydd ni fydd Plentyn A yn gwneud unrhyw fath o gynnydd a ddim yn elwa o’r ymyrraeth o gwbl. Felly mae’n holl bwysig dywed Fox, Laverty a Chowdhury(2019) ein bod yn cyflwyno gwybodaeth a strategaethau newydd i ddisgyblion ADY mewn camau er mwyn sicrhau nad yw’r disgybl yn teimlo wedi gorlwytho gyda gwybodaeth newydd, bydd hyn yn sicrhau bod modd i Blentyn A datblygu a gwneud cynnydd ar drywydd ei hun heb unrhyw bwysau. Felly er mwyn ceisio gwneud hyn gyda Phlentyn A credaf mai’r ffordd orau o geisio cael Plentyn A i wneud cynnydd yw i ddefnyddio’r cardiau “Bear feelings”. Mae’r cardiau yn fodd hwyl i blant i archwilio a chymryd rhan mewn sgyrsiau am eu teimladau. Mi fydd Plentyn A yn gallu dewis carden i ddangos sut mae ef yn teimlo heddiw neu dewis teimlad i ddisgrifio’r eirth ar y cardiau. Mi welais y cardiau yma yn cael eu defnyddio yn fy ysgol PAP 2. Roedd y cardiau yn darparu sylfaen gadarn i’r disgybl oedd yn rhan o’r ymyrraeth i ddechrau mynegi ei theimladau gyda’r cydlynydd Elsa. Er bod y cardiau yn adnodd arbennig i gynnig sylfaen gadarn i Blentyn A i ddechrau mynegi ei emosiynau mae modd cwestiynu a fydd yr adnodd yma yn rhy syml ac efallai bach yn anaeddfed i Blentyn A wrth ystyried bod ei allu academaidd yn aeddfed iawn. Heb yr her ar ddiddordeb efallai bydd Plentyn A yn dewis peidio cymryd rhan yn yr ymyrraeth oherwydd diffyg diddordeb (Attwood, 2007). Felly er mwyn sicrhau nad yw hyn yn digwydd efallai bydd darparu’r cyfle i Blentyn A i wneud cardiau ei hun a dewis cymeriad ei hun i roi ar y cerdyn yn helpu ei ymrwymiad i’r sesiynau. Wrth edrych ar broffil disgybl Plentyn A isod mae’n amlwg bod gan Blentyn A diddordeb mawr mewn cyfrifiadureg ac mae ganddo berthynas agos iawn gyda’i gi Twm. Felly efallai bydd creu cardiau ei hun ar y cyfrifiadur a defnyddio lluniau o ei gi i roi ar y cardiau yn cynnal ei ddiddordeb llawer mwy ac yn darparu sylfaen gadarn ac effeithiol i Blentyn A i ddechrau mynegi ei deimladau a emosiynau. Cytuna LoBue, Edgar a Buss (2019) bod hi’n allweddol bod athrawon yn barod i addasu ymyraethau er mwyn sicrhau eu bod nhw yn cynnig y cyfleoedd orau i blant i ddatblygu a gwneud cynnydd. Mae’n hanfodol bod Plentyn A yn gwneud cynnydd yn ei sgiliau emosiynol a chymdeithasol gan dywed y seicolegydd Bandura “children with poor self-efficancy, have a tendency to avoid tasks that present them with a challenge and don’t progress” (Schunk, DiBenedtto, 2020, tud 3). Os yw hyn yn digwydd ni fydd Plentyn A yn datblygu ymhellach ar ei lwybr dysgu. Serch hyn mae Aubrey a Riley(2022) yn barnu theori Bandura gan ddweud nid yw’r theori yn cydnabod bod hunan-effeithlonrwydd plant yn newid yn seiliedig ar bersonoliaeth a chymhelliant yr unigolyn.
Yn ystod y sesiynau mi fydd y cydlynydd Elsa yn gosod targedau i Blentyn A i gyflawni yn ystod yr wythnos er enghraifft i geisio mynegi ei emosiynau i’r athrawes dosbarth. Mae gosod targedau yn gryfder enfawr gan fod y targedau yn dysgu plant sut i hunanrheoleiddio emosiynau a chyfathrebu yn annibynnol. Mae’r targedau yn ceisio hybu plant i weithio yn annibynnol er mwyn cyflawni nod. Cytuna Carr, Moore a Anderson(2014) bod hi’n holl bwysig i osod targedau i blant sydd yn dioddef o awtistiaeth fel Plentyn A gan fod targedau yma yn dysgu’r plant yma sut i weithio yn annibynnol yn ogystal mae’n sicrhau nad yw plant yma yn mynd yn or ddibynnol ar oedolion. Mi fydd cyflawni targed yn wythnosol yn dangos i Blentyn A bod modd datblygu a gwneud cynnydd os ei fod yn barod i weithio yn galed. Roedd y cydlynydd Elsa yn gosod targedau ar ddiwedd pob sesiwn yn fy ysgol PAP 2 roedd y targedau yn ceisio sicrhau roedd y disgyblion a oedd yn rhan o’r ymyrraeth yn gwneud cynnydd tu allan i’r sesiynau. Os oedd y plentyn yn cyflawni’r targed wythnosol yna roedd y plentyn yn derbyn gwobr. Cytuna’r seicolegydd Skinner mae dyma’r ffordd orau o ddysgu plant strategaethau newydd. Gan wrth roi gwobr i blentyn am gyflawni targed mi fydd yn cyflyru’r plentyn i eisiau cyflawni’r targed yr wythnos wedyn gan “pleasant responses can strengthen a behavioural response and unpleasant responses can weaken and diminish behaviour” (Gray, Macblain, 2015, tud 57).  Serch hyn a yw gosod targed yn fodd effeithiol o hybu datblygiad a chynnydd oherwydd wrth osod targed dywed Gray a Mcblain(2015) bod hin hollbwysig bod y targedau sydd yn cael eu gosod gan y cydlynydd  yn rhai cyrhaeddadwy a realistig yn hytrach na rhy uchelgeisiol. Wrth beidio gosod targed realistig sydd ddim yn cyrhaeddadwy ir plentyn mae’r athro yn rhwystro datblygiad y plentyn yn ogystal â phlannu’r ymdeimlad o ddiffyg hunan hyder a methiant (Arshad,2012). Os yw hyn yn digwydd mi all Plentyn A penderfynu  peidio ymwneud ar sesiynau gan ei fod yn ofn methu, os yw hyn yn digwydd ni fydd Plentyn A yn gwneud unrhyw gynnydd ac ni fydd pwynt rhedeg yr ymyrraeth gan ni fydd Plentyn A yn elwa nac yn datblygu. Er mwyn sicrhau nad yw hyn yn digwydd i Blentyn A efallai byddai cydweithio gyda’r cydlynydd i darfod ac i greu targedau yn helpu Plentyn A i ddatblygu. Wrth wneud hyn bydd modd i Blentyn A i ddatgan wrth y cydlynydd beth mae ef gyfforddus i’w wneud a beth mae ef yn credu sydd yn gyraeddadwy iddo ac yna byddai modd iddyn nhw i gydweithio gyda’i gilydd i greu targed. Wrth gydweithio i osod targedau realistig i Blentyn A mae’n golygu bydd modd i Blentyn A gwneud cynnydd yn wythnosol ac felly yn symud cam ymlaen ar ei lwybr dysgu. Mae’r targedau hefyd yn caniatau I’r cydlynydd i dracio cynnydd Plentyn A, mae’n caniatau I’r cydlynydd i weld beth mae Plentyn A yn gyfforddus i wneud yn annibynnol tu allan I’r sesiynau yn ogystal mae’n caniatau i’r cydlynydd i wybod os oes angen cymorth ychwanegol ar Blentyn A ar elfen benodol o’i ddatblygiad emosiynol a chymdeithasol. Golygir hyn felly bod modd i’r gydlynydd teilwra’r sesiynau o amgylch meysydd sydd eisiau datblygu ymhellach ar gyfer Plentyn A(Keenan, Evans a Crowley, 2016). Unwaith eto mi fydd hyn yn sicrhau bod Plentyn A yn gwneud cynnydd.
Felly i gloi mae’n amlwg mi fydd Plentyn A yn elwa o fod yn rhan o ymyrraeth Elsa. Mi fydd yn sicrhau bod gan Blentyn A caffael mwyfwy hyderus ar ei sgiliau emosiynol a chymdeithasol. Cytuna Estyn(2024) bod hyn yn holl bwysig gan fod yr ymwybyddiaeth o iechyd emosiynol a chymdeithasol yn caniatau i ddysgwyr i gyfoethogi eu bywydau a’u cynefin,yn ei thro mi fydd hyn yn arwain at ddisgybl llawer hapusach a chyflawn. Serch hyn er mwyn sicrhau bod ymyrraeth Elsa yn cael ei ddefnyddio yn effeithiol er mwyn hybu datblygiad a chynnydd Plentyn A mae angen sicrhau a gwneud rhai newidiadau megis ystyried torri hyd y sesiynau, sicrhau bod ystafell breifat, sefydlog ar gael er mwyn cynnal yr ymyrraeth yn effeithiol yn ogystal â chyflwyno plant arall i’r ymyrraeth i weithio gyda Phlentyn A er mwyn hybu datblygiad a chynnydd Plentyn A  ymhellach. Dywed Sherrington a Cavigioli(2020) bod hi’n hanfodol wrth gynnal yr ymyrraeth bod y cydlynydd yn creu ac yn darparu amgylchedd cefnogol sydd yn darparu’r cyfle i ddisgyblion i ddatblygu ar eu llwybr dysgu. Dywed datganiad Salamanca sef gofyn a datganiad statudol sydd angen i ysgolion ar draws Cymru i ddilyn “Regular schools with this inclusive orientation are the most effective schools” (UNESCO 1994 tud 2). Mae’r ysgolion yma yn sicrhau eu bod nhw yn gwrando ar lais y disgybl ac mae’r athrawon yma yn sicrhau eu bod nhw yn cyflawni’r safon SAC o wrando ar ddysgwyr ac ymdrech barhaus at wydnwch dysgwyr. Mi fydd ymyrraeth Elsa o fudd i Blentyn A er mwyn sicrhau ei fod yn gwneud cynnydd gyda’i sgiliau emosiynol a chymdeithasol er mwyn sicrhau ei fod yn datblygu ar ei lwybr addysgu tu fewn a thu allan i’r ysgol (Fox, Laverty a Chowdhury, 2019). Heb yr ymyrraeth yma ni fydd Plentyn A yn gallu datblygu a bydd eu hawliau yn cael eu rhwystro o achos hyn ac felly ni fydd cynnydd yn cael ei chyflawni. Gyda’r gefnogaeth ar ymyrraeth briodol mi fydd modd i Blentyn A datblygu a chyflawni nod Cwricwlwm Cymru sef i fod yn ddinesydd uchelgeisiol, mentrus, gwybodus ac iach ac felly yn datblygu i fod yn ddinesydd cyflawn sydd gyda’r gallu i ddatblygu’n annibynnol (Llywodraeth Cymru, 2022).

· Mae datblygiad sgiliau echddygol bras Plentyn A ychydig yn wan, er enghraifft mae’n cael trafferth dal a thaflu pêl yn ystod gwersi ymarfer corff.
· Nid yw Plentyn A yn mwynhau cymryd rhan mewn gwersi ymarfer corff gan ei fod yn cael trafferth cyflawni’r symudiadau.
Plentyn A
Datblygiad Emosiynol:
· Mae Plentyn A yn cael siom os nad yw yn gallu cwblhau tasgau o fewn amser penodol neu os yw’n cael ateb yn anghywir.
· Mae Plentyn A yn cael trafferth hunan rheoleiddio ei emosiynau o ganlyniad os yw yn teimlo wedi ei lethu gydag emosiynau bydd Plentyn A yn cuddio o dan y ddesg.
· Mae Plentyn A yn cael trafferth uniaethu gyda phlant eraill yr ysgol er enghraifft methu dangos empathi i deimladau plant eraill.
· 
Datblygiad Cymdeithasol:
· Mae Plentyn A yn ymddwyn yn barchus iawn tuag at oedolion ac yn mwynhau bod yng nghwmni oedolion efallai yn fwy na ei gyd ddisgyblion.
· Nid yw Plentyn A yn mwynhau gwaith grŵp ac o ganlyniad mae’n treulio llawer o amser ar ei ben ei hun yn y dosbarth.
· Does gan Blentyn A ddim ymwybyddiaeth cymdeithasol, o ganlyniad mae’n torri ar draws yn ystod gwersi yn aml- yn enwedig os ydy’r gwaith yn rhwydd ac ddim yn ei herio.

Dyma Blentyn A. Mae Plentyn A yn 9 oed ac mae’n ddisgybl ym mlwyddyn 4. Mae Plentyn A wedi derbyn diagnosis o awtistiaeth llynedd ac o ganlyniad i hyn mae ei allu academaidd yn uchel iawn-mae yn y grŵp triongl yn y dosbarth. Serch hyn mae ei allu emosiynol a chymdeithasol yn wan iawn. Achos hyn mae Disgybl A yn derbyn ymyrraeth Elsa yn yr ysgol er mwyn ceisio datblygu a sicrhau cynnydd o fewn y meysydd yma. Mae Plentyn A yn mwynhau gemau cyfrifadurol megis “Minecraft” ac yn hoffi tasgau mathemategol megis datrys problem. Mae gan Blentyn A ci adref o’r enw Twm, mae ef yn mwynhau siarad am Twm yn fawr ac mae ganddo berthynas agos iawn gyda’r ci.
Datblygiad Ieithyddol:
· Mae gallu ysgrifennedig Plentyn A tu hwnt i’r disgwyl. 
· Mae Plentyn A yn darllen llyfrau cam cynnydd 3 a 4 ac yn gallu gwneud hyn heb unrhyw anhawster.
· Mae yn meddu ar eirfa a therminoleg eang iawn, serch hyn nid yw Plentyn A yn deall hiwmor ar lafar ac yn cymryd pethau fel hyn o ddifri.
Datblygiad Gwybyddol:
· Mae Plentyn A yn cyflawni ac yn creu gwaith o ansawdd arbennig.
· Mae Plentyn A yn mwynhau gwersi.
· Mae angen sicrhau bod Plentyn A yn derbyn gwaith sydd yn ei herio er mwyn cynnal ei ganolbwyntiad yn ystod gwersi.






Sut i gefnogi Plentyn A?:
· Mae trefn yn bwysig i Blentyn A felly byddai creu amserlen weledol o fudd iddo, yn ogystal os yw trefn y dydd yn newid mi fydd angen ei rybuddio o flaenllaw er mwyn sicrhau nad yw’n teimlo’n bryderus.
· Anogwch ymddygiad priodol-mae Plentyn A yn ymateb yn dda i ganmoliaeth.
· Sicrhewch eich bod yn darparu cefnogaeth a dealltwriaeth i Ddisgybl A er mwyn hybu ei ddatblygiad ymhellach.
· Hybwch Plentyn A i gymryd rhan mewn tasgau pâr neu grŵp.

